CELEX: 52018PC0563
Language: hr
Date: 2018-07-31
Title: Prijedlog PROVEDBENE ODLUKE VIJEĆA o imenovanju članova povjerenstva iz članka 14. stavka 3. Uredbe (EU) 2017/1939

EUROPSKA KOMISIJA
            Bruxelles, 31.7.2018.
            COM(2018) 563 final
            2018/0296(NLE)
            Prijedlog
            PROVEDBENE ODLUKE VIJEĆA
            o imenovanju članova povjerenstva iz članka 14. stavka 3. Uredbe (EU) 2017/1939
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Uredba Vijeća (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”) donesena je 12. listopada 2017. i stupila je na snagu 20. studenoga 2017.
                     1
                   U skladu s člankom 20. te Uredbe Komisija je odgovorna za uspostavu i početno administrativno funkcioniranje EPPO-a dok on ne stekne sposobnost za izvršavanje vlastitog proračuna. Komisija poduzima sve potrebne korake kako bi osigurala brzo osnivanje EPPO-a. U skladu s člankom 120. Uredbe i nakon početnog trogodišnjeg razdoblja Komisijin je cilj da EPPO postane operativan do kraja 2020. 
               
               
                  Ključni je aspekt pokretanja EPPO-a odabir i imenovanje njegova osoblja, a posebice glavnog europskog tužitelja i europskih tužitelja. U pogledu odabira glavnog europskog tužitelja i europskih tužitelja EPPO-a, člankom 14. stavkom 3. Uredbe (EU) 2017/1939 predviđa se da će Vijeće utvrditi pravila rada povjerenstva za odabir i donijeti odluku o imenovanju njegovih članova na prijedlog Komisije. U tu je svrhu Komisija 25. svibnja 2018. donijela Prijedlog provedbene odluke Vijeća s Prilogom kojim se utvrđuju pravila rada povjerenstva za odabir
                     2
                  . 
               
               
                  U cilju osnivanja povjerenstva za odabir iz članka 14. stavka 3. Uredbe (EU) 2017/1939 Komisija predlaže provedbenu odluku Vijeća za imenovanje članova povjerenstva. U skladu s člankom 14. stavkom 3. Uredbe (EU) 2017/1939 Komisija predlaže 12 članova povjerenstva za odabir koji su izabrani među bivšim članovima Suda i Revizorskog suda, bivšim nacionalnim članovima Eurojusta, članovima nacionalnih vrhovnih sudova, javnim tužiteljima na visokom položaju te renomiranim pravnicima. Jednu od izabranih osoba predložio je 31. svibnja 2018. Europski parlament. Komisija je uzela u obzir potrebu da se osigura ravnoteža u pogledu geografske raspodjele, spolova i znanja o pravnim sustavima država članica koje sudjeluju u EPPO-u.
               
            
            
               •Dosljednost s postojećim odredbama politike u određenom području
            
            
               
                  Osnivanje EPPO-a predviđeno je člankom 86. Ugovora o funkcioniranju Europske unije (UFEU). EPPO će biti prvo tijelo EU-a s ovlastima za kaznenu istragu i progon kaznenih djela koja utječu na financijske interese Unije te će biti potpuno novi sudionik u europskom pravosuđu. Očekuje se da će EPPO pomoći u provođenju dosljednije i učinkovitije politike kaznenog progona kaznenih djela na štetu proračuna EU-a, čime će se povećati broj kaznenih progona i osuđujućih presuda te stopa povrata pronevjerenih sredstava Unije.
               
               
                  Podnošenjem ovog Prijedloga provedbene odluke Vijeća o imenovanju članova povjerenstva za odabir glavnog europskog tužitelja i europskih tužitelja EPPO-a Komisija ispunjava svoju obvezu iz članka 14. stavka 3. Uredbe (EU) 2017/1939. Prijedlogom će se omogućiti uspostava povjerenstva za odabir te pokretanje potrebnih postupaka odabira i imenovanja glavnog europskog tužitelja i europskih tužitelja EPPO-a. Prijedlog je stoga potpuno u skladu s postojećim odredbama politike u odgovarajućem području.  
               
            
            
               •Dosljednost u odnosu na druge politike Unije
            
            
               
                  Inicijativa je u skladu s drugim politikama Unije i razvojem zakonodavstva čiji je cilj jačanje zaštite financijskih interesa Unije.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Prijedlog se temelji na članku 291. UFEU-a u vezi s člankom 14. stavkom 3. Uredbe Vijeća (EU) 2017/1939.  
               
            
            
               •Supsidijarnost (za neisključivu nadležnost) 
            
            
               
                  U skladu s člankom 14. stavkom 3. Uredbe (EU) 2017/1939 Komisija ima pravnu obvezu podnijeti prijedlog za imenovanje članova povjerenstva za odabir koje će obaviti Vijeće. Ovaj se Prijedlog temelji na Komisijinu Prijedlogu provedbene odluke Vijeća i njegovu Prilogu o utvrđivanju pravila rada povjerenstva za odabir. On je ključan za osnivanje povjerenstva za odabir kako bi brzo odabralo i imenovalo glavnog europskog tužitelja i europske tužitelje EPPO-a.  
               
            
            
               •Proporcionalnost
            
            
               
                  Prijedlog je ograničen na ono što je nužno za postizanje predloženih ciljeva te je stoga u skladu s načelom proporcionalnosti. Izravno je povezan sa stupanjem na snagu Uredbe (EU) 2017/1939 i ključan za brzo osnivanje EPPO-a. 
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
         
         
            
               •Ex post evaluacija/provjera primjerenosti postojećeg zakonodavstva
            
            
               
                  Zbog jasno određene i ograničene prirode ovog Prijedloga te činjenice da se njime ispunjava obveza propisana Komisiji u članku 14. stavku 3. Uredbe Vijeća 2017/1939 nisu provedeni ex post evaluacije, savjetovanja s dionicima i procjena učinaka.
               
            
            
               4.UTJECAJ NA PRORAČUN
            
            
               
                  Prijedlog nema utjecaja na proračun. 
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               Zbog prirode ovog Prijedloga ne planira se provedba povezana s ovom mjerom. 
            
            
               •Dokumenti s obrazloženjima (za direktive)
            
            
               
                  Za ovaj Prijedlog nisu potrebni dokumenti s obrazloženjima o prenošenju. 
               
            
            
               •Detaljno obrazloženje posebnih odredbi prijedloga
            
            
               
                  Člankom 1. predviđeno je da se 12 osoba navedenih na popisu imenuje članovima povjerenstva iz članka 14. stavka 3. Uredbe (EU) 2017/1939 na razdoblje od četiri godine od datuma stupanja na snagu iz članka 2. 
               
            
            
               2018/0296 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o imenovanju članova povjerenstva iz članka 14. stavka 3. Uredbe (EU) 2017/1939
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”), a posebno njezin članak 14. stavak 3.,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)U skladu s člankom 14. stavkom 3. Uredbe (EU) 2017/1939 osniva se povjerenstvo za odabir kako bi sastavilo popis kvalificiranih kandidata koji su ušli u uži izbor za radno mjesto glavnog europskog tužitelja te kako bi dalo obrazloženo mišljenje o kvalifikacijama kandidata za europske tužitelje. 
            
            
               (2)Uredbom (EU) 2017/1939 predviđeno je da Europski parlament i Vijeće zajedničkom suglasnošću imenuju glavnog europskog tužitelja kojeg odabiru s popisa kvalificiranih kandidata koji je sastavilo povjerenstvo za odabir. 
            
            
               (3)Uredbom (EU) 2017/1939 predviđeno je i da Vijeće, nakon što je primilo obrazloženo mišljenje povjerenstva za odabir, odabire europske tužitelje od po troje kandidata koje je predložila svaka država članica.
            
            
               (4)Povjerenstvo za odabir trebalo bi pregledati prijave za radno mjesto glavnog europskog tužitelja te za radna mjesta europskih tužitelja uzimajući u obzir zahtjeve iz članka 14. stavka 2. i članka 16. stavka 1. Uredbe (EU) 2017/1939, uključujući i zahtjev koji se odnosi na neupitnu neovisnost kandidata.   
            
            
               (5)Povjerenstvo za odabir trebalo bi se sastojati od 12 osoba izabranih među bivšim članovima Suda i Revizorskog suda, bivšim nacionalnim članovima Eurojusta, članovima nacionalnih vrhovnih sudova, javnim tužiteljima na visokom položaju te renomiranim pravnicima. 
            
            
               (6)Jednog od članova povjerenstva trebao bi predložiti Europski parlament. Parlament je 31. svibnja 2018. odlučio da će za člana povjerenstva predložiti g. Antonia Muru. 
            
            
               (7)Komisija je pri predlaganju članova povjerenstva za odabir uzela u obzir potrebu za geografskom ravnotežom, ravnotežom spolova i predstavnicima pravnih sustava država članica koje sudjeluju u EPPO-u. 
            
            
               (8)Među 11 osoba koje je Komisija predložila nalaze se jedan bivši član Suda, jedan bivši član Revizorskog suda, jedan bivši nacionalni član Eurojusta, pet javnih tužitelja na visokom položaju, dva člana nacionalnih vrhovnih sudova te jedan renomirani pravnik, a riječ je o šest muškaraca i pet žena.  
            
            
               (9)Člankom 14. stavkom 3. Uredbe (EU) 2017/1939 predviđeno je da bi Vijeće trebalo donijeti odluku o imenovanju članova povjerenstva na prijedlog Komisije. 
            
            
               (10)Stoga bi trebalo imenovati članove povjerenstva za odabir, 
            
            
               DONIJELO JE OVU ODLUKU: 
            
            
               Članak 1.
            
            
               Sljedeće osobe imenuju se članovima povjerenstva iz članka 14. stavka 3. Uredbe (EU) 2017/1939 na razdoblje od četiri godine od datuma stupanja na snagu iz članka 2.: 
            
            
            
               g. Peter FRANK
            
            
               gđa Ulrike HABERL-SCHWARZ
            
            
               g. Theodoros IOANNIDES
            
            
               gđa Saale LAOS
            
            
               g. Jean-Claude MARIN
            
            
               g. Ján MAZÁK
            
         
         
            
               gđa María de los ÁNGELES GARRIDO LORENZO 
            
            
               g. Marin MRČELA
            
            
               g. Antonio MURA
            
            
               g. Vítor Manuel DA SILVA CALDEIRA
            
            
               gđa Martine SOLOVIEFF 
            
            
               gđa Raija TOIVIAINEN
            
            
               Članak 2.
            
            
               Ova Odluka stupa na snagu dvadesetog dana od dana objave u Službenom listu Europske unije. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) SL L 283, 31.10.2017., str. 1.
               
               
                  
                     (2)
                  
                        Prijedlog provedbene odluke Vijeća o pravilima rada povjerenstva za odabir iz članka 14. stavka 3. Uredbe (EU) 2017/1939 o provedbi pojačane suradnje u vezi s osnivanjem Ureda europskog javnog tužitelja („EPPO”), COM(2018) 318 final od 25. svibnja 2018.